C 82/28

A Törvényszék 2018. december 12-i ítélete – Servier és társai kontra Bizottság

(T-691/14. sz. ügy) (1)

((„Verseny - Kartellek - Erőfölénnyel való visszaélés - A szív- és érrendszeri megbetegedések kezelésére szánt perindopril gyógyszer originális és generikus változatának piaca - Az EUMSZ 101. és EUMSZ 102. cikk megsértését megállapító határozat - A pártatlanság elve - A versenykorlátozó magatartásokkal és erőfölénnyel foglalkozó tanácsadó bizottsággal folytatott konzultáció - A hatékony jogorvoslathoz való jog - A jogorvoslati határidőnek a megtámadott határozat hosszához viszonyított rövidsége - A szabadalmi jogviták egyezség útján történő rendezése - Licenciamegállapodások - Technológia megszerzéséről szóló megállapodások - Kizárólagos beszerzésről szóló megállapodás - Potenciális verseny - Cél általi versenykorlátozás - Hatás általi versenykorlátozás - A versenyjog és a szabadalmi jog közötti egyensúly - Különálló jogsértésekként vagy egységes jogsértésként való minősítés - Az érintett gyógyszer molekulája szerinti érintett piac meghatározása - Bírságok - Az EUMSZ 101. és EUMSZ 102. cikk alapján kiszabott bírságok halmozódása - A bűncselekmények és büntetések törvény általi meghatározottságának elve - Az eladások értéke - A számítás részletes szabályai az ugyanazon piacokon megvalósult több jogsértés esetén”))

(2019/C 82/31)

Az eljárás nyelve: francia

Felek

Felperesek: Servier SAS (Suresnes, Franciaország), Servier Laboratories Ltd (Wexham, Egyesült Királyság), Les Laboratoires Servier SAS (Suresnes) (képviselők kezdetben: I. S. Forrester QC, J. Killick barrister, O. de Juvigny ügyvéd és M. Utges Manley solicitor, később: J. Killick, O. de Juvigny, M. Utges Manley, J. Jourdan és T. Reymond ügyvédek)

Alperes: Európai Bizottság (képviselők kezdetben: T. Christoforou, B. Mongin, C. Vollrath, F. Castilla Contreras és T. Vecchi, később: T. Christoforou, B. Mongin, C. Vollrath, F. Castilla Contreras és J. Norris-Usher meghatalmazottak)

A felpereseket támogató beavatkozó: European Federation of Pharmaceutical Industries and Associations (EFPIA) (Genf, Svájc) (képviselők: F. Carlin barrister, N. Niejahr és C. Paillard ügyvédek)

Az ügy tárgya

Elsődlegesen az EUMSZ 101. és EUMSZ 102. cikk alkalmazására vonatkozó eljárásban (AT.39612 – „perindopril [Servier]” ügy) 2014. július 9-én hozott C(2014) 4955 final bizottsági határozat felperesekre vonatkozó részében való megsemmisítése és másodlagosan az említett határozatban a felperesekre kiszabott bírság összegének csökkentése iránt az EUMSZ 263. cikk alapján benyújtott kérelem.

Az ítélet rendelkező része

1) A Törvényszék megsemmisíti az EUMSZ 101. és EUMSZ 102. cikk alkalmazására vonatkozó eljárásban (AT.39612 – „perindopril [Servier]” ügy) 2014. július 9-én hozott C(2014) 4955 final bizottsági határozat 4. cikkét annyiban, amennyiben az megállapítja a Servier SAS-nak és a Les Laboratoires Servier SAS-nak az e cikkben említett megállapodásokban való részvételét.

2) A Törvényszék megsemmisíti a C(2014) 4955 final határozat 6. cikkét.

3) A Törvényszék megsemmisíti a C(2014) 4955 final határozat 7. cikke (4) bekezdésének b) pontját és e cikk (6) bekezdését.

4) A Törvényszék a Servier-vel és a Les Laboratoires Servier-vel szemben a C(2014) 4955 final határozat (2) bekezdésében megjelölt jogsértés miatt az e határozat 7. cikke (2) bekezdésének b) pontjában kiszabott bírság összegét 55 385 190 euróban állapítja meg.

5) A Törvényszék a keresetet az ezt meghaladó részében elutasítja.

6) A Servier, a Servier Laboratories Ltd és a Les Laboratoires Servier, valamint az Európai Bizottság maga viseli saját költségeit.

7) A European Federation of Pharmaceutical Industries and Associations (EFPIA) maga viseli saját költségeit.

(1) HL C 462., 2014.12.22.